ફિલ્મમાં છે ટેણિયો ચાર્લી બ્રાઉન, એનો પાળેલો ડૉગી સ્નૂપી અને એના દોસ્તોરાની આખી ગૅન્ગ. જે લોકો પીનટ્સ કોમિક્સ ફોલો કરતા હશે એ લોકો કહેશે, ‘અમાં યાર, મુદ્દાની વાત પર આવો ને કે ફિલ્મમાં શું છે!’ ચાર્લી બ્રાઉન એ જ જૂનો દુનિયાની નજરે લુઝર, ઇનસિક્યોર, અંતર્મુખી, છેલ્લી બૅન્ચે બેસતો ટેણિયો છે, જેને કોઈ ઝક્કાસ છોકરી ઘાસ ડાલતી હોય એવું સપનું પણ આવી જાય તો જાગીને વિચાર આવે કે ભૂલથી બીજા કોઇનું સપનું આપણા સરનામે ડિલિવર થઈ ગયું હશે! એવા ચાર્લીના પાડોશમાં એક લાલ વાળ ધરાવતી એકદમ ક્યુટ બાર્બી જેવી છોકરી રહેવા આવે છે. એ પાછી એની ક્લાસમૅટ પણ ખરી. બીજી જ મિનિટે ચાર્લી વૉઝ ઇન લવ! હી વૉઝ ઇન લવ….!